Fyrstu réttarhöldin hófust í Vínarborg í dag vegna þess hve austurrísk yfirvöld brugðust seint við útbreiðslu kórónuveirunnar í Ischgl og fleiri skíðabæjum í Týról, þrátt fyrir viðvaranir, þar á meðal frá Íslandi. Búist er við þúsundum skaðabótakrafna vegna ófullnægjandi viðbragða.
Málið sem tekið var fyrir í dag er hið fyrsta af fimmtán sem Austurríkismenn og Þjóðverjar hafa höfðað. Þeir krefjast skaðabóta vegna þess hve seint var brugðist við útbreiðslu kórónuveirunnar í bænum Ischgl og víðar í Týról. Ekkja og sonur 72 ára manns sem lést af völdum COVID-19 krefjast hundrað þúsund evra í skaðabætur, rúmlega fimmtán milljóna króna. Lögmaður þeirra benti á við upphaf réttarhaldanna í dag að íslensk heilbrigðisyfirvöld hefðu varað við því 5. mars í fyrra að kórónuveiran væri tekin að breiðast út í Ischgl. Vegna fálætis yfirvalda hefði fjöldi skíðafólks smitast eftir að viðvörunin barst.
Austurrísku neytendasamtökin VSV hafa hvatt ferðafólk sem kom til Ischgl eftir 5. mars og smitaðist af kórónuveirunni til að höfða skaðabótamál. Breska ríkisútvarpið BBC hafði í dag eftir talsmanni samtakanna að Austurríkismenn mættu búast við þúsundum skaðabótakrafna á næstunni frá skíðafólki frá Þýskalandi, Bretlandi og Hollandi auk Austurríkis.
Réttarhöld er hafin í Austurríki vegna dræmra viðbragða við útbreiðslu kórónuveirunnar í Ischgl og fleiri skíðabæjum í Týról. Yfirvöld eru sökuð um að hafa virt að vettugi viðvaranir sem bárust meðal annars frá Íslandi. 